KIRJALLINEN KYSYMYS E-2830/01 esittäjä(t): Bernd Lange (PSE) komissiolle. Direktiivin 98/69/EY saattaminen osaksi kansallista lainsäädäntöä ja sitä koskevat soveltamissäännöt.



Virallinen lehti nro 093 E , 18/04/2002 s. 0202 - 0203



KIRJALLINEN KYSYMYS E-2830/01 esittäjä(t): Bernd Lange (PSE) komissiolle (11. lokakuuta 2001) Aihe: Direktiivin 98/69/EY saattaminen osaksi kansallista lainsäädäntöä ja sitä koskevat soveltamissäännöt Saan entistä enemmän valituksia viivytyksistä direktiivin 98/69/EY(1) saattamisessa osaksi kansallista lainsäädäntöä jäsenvaltioissa. Viivytykset liittyvät jo rekisteröityjen autojen vaatimustenmukaisuuden tarkastamiseen, koska sitä koskevia kansallisia täytäntöönpanosääntöjä ei vielä ole. Keskustelu asiasta Euroopan tyyppihyväksyntäviranomaisten kokouksessa 6. ja 7. kesäkuuta 2001 Oslossa pikemminkin hidasti kuin nopeutti yhteisten soveltamissääntöjen aikaansaantia. Muun muassa yhtenäisten sääntöjen luominen jäsenvaltioille tuottaa todennäköisesti ongelmia. Onko komissio tietoinen tästä viivytyksestä direktiivin 98/69/EY saattamisessa osaksi kansallista lainsäädäntöä? Jos on, mihin toimiin komissio aikoo ryhtyä asian hyväksi? Olisiko järkevää, että komissio antaisi omat konkreettiset direktiivin soveltamissäännöt, joita jäsenvaltiot voisivat noudattaa? (1) EYVL L 350, 28.12.1998, s. 1. Erkki Liikasen komission puolesta antama vastaus (29. marraskuuta 2001) Komissio on vakaasti pyrkinyt täydentämään teknisiä vaatimuksia, joista säädetään moottoriajoneuvojen ottomoottoreiden kaasujen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä 20 päivänä maaliskuuta 1970 annetussa neuvoston direktiivissä 70/220/ETY(1), sellaisena kuin se on muutettuna 13 päivänä lokakuuta 1998 annetulla Euroopan parlamentin ja neuvoston direktiivillä 98/69/EY. Kaikki jäsenvaltiot ovat saattaneet direktiivin 98/69/EY osaksi kansallista lainsäädäntöään. Komission yksiköt ovat pyrkineet ratkaisemaan etenkin käytössä olevien ajoneuvojen vaatimustenmukaisuuden tarkastukseen liittyviä kysymyksiä. Jäsenvaltioiden on ollut kuitenkin vaikea löytää yhteistä kantaa siihen, mitä ajoneuvoja kutsutaan päästöltään poikkeaviksi ajoneuvoiksi (katso direktiivin 98/69/EY liitteen I lisäyksessä 4 oleva 3.1. kohta). Tämän vuoksi tätä direktiivin 98/69/EY erityiskohtaa ei ole vielä toimeenpantu muutosdirektiivillä. Aiemmin tänä vuonna komissio esitteli direktiiviin 70/220/ETY ehdotetun muutoskokonaisuuden tekniikan kehitykseen mukauttamista käsittelevälle komitealle (Committee for Adaptation to Technical Progress, CATP). Muutosehdotukset täydensivät muun muassa direktiivin liitteen I lisäyksiä 3 ja 4, jotka liittyvät käytössä olevien ajoneuvojen vaatimustenmukaisuuden tarkastukseen. Koska käsitteen päästöltään poikkeava ajoneuvo määritelmästä ei kuitenkaan ollut mahdollista päästä yhteisymmärrykseen, päätös ehdotuksesta on viivästynyt. Komissio toivoo nyt selvittävänsä asian CATP:n seuraavassa kokouksessa, joka on määrä pitää tämän vuoden joulukuun kolmannella viikolla. On hyvin ymmärrettävää, että jäsenmaissa on suoritettu vain vähän, jos lainkaan, käytössä olevien ajoneuvojen vaatimustenmukaisuuden tarkastuksia. Tarkastus koskee ajoneuvoja, jotka on otettu käyttöön 1. tammikuuta 2000 jälkeen. Viranomaiset odottavat nyt voidakseen suunnata tarkastukset ajoneuvotyyppeihin, joita on riittävästi liikenteessä ja joilla on ajettu jo melko paljon (aina 80 000 kilometriin asti). Euroopan tyyppihyväksyntäviranomaiset (European Type-Approval Authorities, TAAM) keskustelivat Oslossa 7. kesäkuuta 2001 direktiivin 98/69/EY teknisestä sisällöstä. Tämä keskustelu liittyi kuitenkin KBA:n (Kraftfahrt-Bundesamt) tulkintaan siitä, miten käytössä olevien ajoneuvojen vaatimustenmukaisuuden tarkastus pitäisi suorittaa direktiivin 98/69/EY sisällön perusteella. Viranomaiset keskustelevat myös käytössä olevien ajoneuvojen vaatimustenmukaisuuden tarkastuksen tehostamismenettelyistä, jotta vältyttäisiin saman ajoneuvotyypin päällekkäiseltä testaukselta eri jäsenmaissa. Jäsenvaltioiden velvollisuutena on soveltaa direktiivejä täsmällisesti ja yhdenmukaisesti. Tyyppihyväksyntäviranomaisten kokoukset ovat hyvä tilaisuus direktiivien yhdenmukaiseen soveltamiseen liittyvien ongelmien ratkaisemiseen. (1) EYVL L 76, 6.4.1970.